Giuseppe Fanelli

Giuseppe Fanelli  foi un arquiteutu y inxenieru anarquista italianu, tamién francmasón. De xoven foi un firme partidariu de la unificación italiana, lluchando escontra los austriacos colos piamontesos na guerra de 1848-1849 y el 1860-1861 na Espedición de los Mil de Giuseppe Garibaldi.

Foi diputáu los años 1865-1867 y 1867-1870 del grupu creáu polos seguidores de Mikhail Bakunin en Nápoles en 1860-1867. Depués d'asistir con esti grupu a los primeros congresos de la Lliga de la Paz y de la Llibertá en Xinebra (1867) y Berna (1868), nesti últimu foi unu de los fundadores de la bakuninista Alianza de la Democracia Socialista y adhiriose a la Primera Internacional. Visitó España ente ochobre del 1868 y febreru de 1869, ayudando a la creación de la seción española de la Internacional, introducíu y acompañáu polos republicanos federales Garrido, Ourense, Guisasola y Rubaudonadeu, y consiguió constituir los primeros grupos d'obreros internacionalistes en Madrid (dirixíos por Mora, Borrel, Anselmo Lorenzo) y en Barcelona (dirixíos por Josep Lluís Pellicer, Rafael Farga i Pellicer y Josep Rubaudonadeu), pero creando una confusión ente los estatutos y los oxetivos de l'Alianza y los de l'AIT. Dizse que les sos idees fueron tresmitíes a los obreros de Madrid mediante señes y l'ayuda ocasional d'un trabayador que conocía'l francés, puesto que Fanelli nun falaba español y hubo d'emplear tal llingua pa esparder los ideales anarquistes. Los ideales qu'entendieron los obreros que lu escuchaben pasaron a ser llamaos "La Idea".

Posteriormente asistío al congresu de la fración anarquista de la Internacional en Saint-Imier de setiembre de 1872. Morrió de tuberculosis l'añu 1877.

 Referencies 

 Enllaces esternos 

Categoría:Anarquistes d'Italia
Categoría:Movimientu obreru
Categoría:Persones de Nápoles